text: Flere billister bliver advaret af SMS
  17 februar 2012 kl. 08.59
  Højere fartbøder får flere til at melde sig til hjemmesiden Razzia.dk, der via sms sladrer om, hvor politiet er.
  Hver gang færdselspolitiet bliver spottet på vejen, tikker der en advarende sms ind til medlemmer af hjemmesiden Razzia.dk. En hjemmeside, der lige nu oplever stor succes.
  Siden nytår er medlemstallet steget til 58.000. Det er en stigning på næsten 25 procent.
  I følge ejeren af hjemmesiden, er der en bestemt grund til den popularitet Razzia.dk oplever netop nu:
  - Højere bøder, det er helt klart årsagen. Ændringer af færdselsloven giver som regel altid et medlemsboom, siger Søren Sundahl.
  
  Præventiv effekt
  Man kan måske mene, at det er umoralsk, at fartglade billister bliver advaret via sms, når politiet er på vejene, men det er idemanden på hjemmesiden Razzia.dk ikke enig i. 
  - Jeg mener faktisk, at det også har en præventiv effekt. Får man en sms med at politiet er på vejen, så sænker man automatisk farten.
  Vi hjælper brugerne - og politiet - med at holde farten nede på de danske veje, siger Søren Sundahl. 
  Det koster 350 om året at være medlem af Razzia.dk
  